Document ID: 32011R0302

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 302/2011 ΤΗΣ ΕΠΙΤΡΟΠΉΣ
της 28ης Μαρτίου 2011
σχετικά με το άνοιγμα έκτακτης δασμολογικής ποσόστωσης εισαγωγής για ορισμένες ποσότητες ζάχαρης για την περίοδο εμπορίας 2010/2011
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 187, σε συνδυασμό με το άρθρο 4,
Εκτιμώντας τα ακόλουθα:
(1)
Οι τιμές της ζάχαρης στην παγκόσμια αγορά είναι σταθερά υψηλές από την αρχή της περιόδου εμπορίας 2010/2011. Από τις προβλέψεις των τιμών της παγκόσμιας αγοράς που βασίζονται στην προθεσμιακή αγορά ζάχαρης της Νέας Υόρκης για τις περιόδους του Μαΐου, Ιουλίου και Οκτωβρίου 2011 προκύπτει ότι οι τιμές θα παραμείνουν υψηλές στην παγκόσμια αγορά.
(2)
Η αρνητική διαφορά μεταξύ της διαθεσιμότητας και της χρήσης της ζάχαρης στην αγορά της Ένωσης κατά τις δύο τελευταίες περιόδους εμπορίας εκτιμάται σε 1,0 εκατ. τόνους. Αυτό έχει ως αποτέλεσμα το χαμηλότερο επίπεδο τελικών αποθεμάτων από την εφαρμογή της μεταρρύθμισης του τομέα της ζάχαρης το 2006. Οποιαδήποτε περαιτέρω έλλειψη εισαγωγών μπορεί να διαταράξει τον εφοδιασμό της αγοράς ζάχαρης της Ένωσης και να αυξήσει την τιμή της ζάχαρης στην εσωτερική αγορά. Για τον περιορισμό της αρνητικής διαφοράς μεταξύ της διαθεσιμότητας και της χρήσης της ζάχαρης στην αγορά της Ένωσης κατά την περίοδο εμπορίας 2010/2011, είναι αναγκαίο να χρησιμοποιηθούν πλήρως όλες οι υφιστάμενες εισαγωγικές ροές: οι δασμολογικές ποσοστώσεις εισαγωγής και οι 1,95 εκατ. τόνοι εισαγωγής που προκύπτουν από τις συμφωνίες οικονομικής εταιρικής σχέσης (ΣΟΕΣ) / τις εμπορικές συμφωνίες «Όλα εκτός από όπλα» (ΟΕΟ).
(3)
Ωστόσο, οι εισαγωγές ΣΟΕΣ/ΟΕΟ που καταγράφηκαν κατά την περίοδο εμπορίας 2009/2010 ήταν 1,5 εκατ. τόνοι. Με βάση την υφιστάμενη κατάσταση στην παγκόσμια αγορά, η ποσότητα αυτή δεν πρόκειται να αυξηθεί βραχυπρόθεσμα. Αυτό θα έχει αναπόφευκτα ως αποτέλεσμα περαιτέρω έλλειμμα εφοδιασμού στην αγορά της ΕΕ. Η κατάσταση αυτή προκλήθηκε από τις υψηλές τιμές στην παγκόσμια αγορά ζάχαρης και για τον λόγο αυτό είναι αναγκαίο να ανασταλεί ο εισαγωγικός δασμός για ορισμένες ποσότητες ζάχαρης.
(4)
Ο κανονισμός (ΕΚ) αριθ. 891/2009 της Επιτροπής, της 25ης Σεπτεμβρίου 2009, σχετικά με το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων στον τομέα της ζάχαρης (2), προβλέπει τη διαχείριση των δασμολογικών ποσοστώσεων για την εισαγωγή προϊόντων ζάχαρης δυνάμει του άρθρου 187 του κανονισμού (ΕΚ) αριθ. 1234/2007, με αύξοντα αριθμό 09.4380 (ζάχαρη έκτακτης εισαγωγής). Ωστόσο, σύμφωνα με το άρθρο 11 του κανονισμού (ΕΚ) αριθ. 891/2009, οι ποσότητες των εν λόγω προϊόντων για τα οποία πρόκειται να ανασταλούν οι εισαγωγικοί δασμοί προσδιορίζονται με χωριστή νομική πράξη.
(5)
Η έκτακτη ποσότητα ζάχαρης που μπορεί να εισαχθεί με μηδενικό δασμό κατά την περίοδο εμπορίας 2011/2012 είναι αναγκαίο να καθοριστεί αναλόγως.
(6)
Για να αποφευχθεί το εμπόριο πιστοποιητικών εισαγωγής, τα δικαιώματα που προκύπτουν από τα πιστοποιητικά εισαγωγής δεν είναι μεταβιβάσιμα.
(7)
Το επίπεδο της εγγύησης θα πρέπει να καθοριστεί σε επίπεδο αρκετά υψηλό για να εξασφαλιστεί η πλήρης χρησιμοποίηση των πιστοποιητικών εισαγωγής που εκδίδονται στο πλαίσιο των υφιστάμενων ασταθών τιμών ζάχαρης στην παγκόσμια αγορά.
(8)
Η διαχειριστική επιτροπή για την κοινή οργάνωση των γεωργικών αγορών δεν διατύπωσε γνώμη εντός της προθεσμίας που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αναστέλλονται οι εισαγωγικοί δασμοί για τη ζάχαρη του κωδικού ΣΟ 1701 με αύξοντα αριθμό 09.4380 για ποσότητα 300 000 τόνων από την 1η Απριλίου 2011 έως τις 30 Σεπτεμβρίου 2011.
Ο κανονισμός (ΕΚ) αριθ. 891/2009 εφαρμόζεται για τη διαχείριση της ποσόστωσης που αναφέρεται στο πρώτο εδάφιο.
Άρθρο 2
Κατά παρέκκλιση του άρθρου 8 παράγραφος 1 του κανονισμού (ΕΚ) αριθ. 376/2008 της Επιτροπής (3), τα δικαιώματα που απορρέουν από τα πιστοποιητικά εισαγωγής δεν μεταβιβάζονται.
Άρθρο 3
Κατά παρέκκλιση του άρθρου 7 παράγραφος 2 του κανονισμού (ΕΚ) αριθ. 891/2009, το ποσό της εγγύησης ανέρχεται σε 150 ευρώ ανά τόνο.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Απριλίου 2011.
Λήγει στις 30 Σεπτεμβρίου 2011.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Μαρτίου 2011.

Labels: 3
15
17